## Justícia ja ha digitalitzat més del 76 % dels toms de jutjats de pau i registres civils de la Comunitat Valenciana

*** Un total de 9.955 dels 13.066 llibres dels registres civils de la Comunitat Valenciana s’han digitalitzat**

La Conselleria de Justícia i Administració Pública ha digitalitzat més del 76 % dels toms documentals dels jutjats de pau i registres civils de la Comunitat Valenciana.

Això significa que ja han sigut digitalitzats i pujats al sistema general de consulta 9.955 dels 13.066 llibres dels registres civils de la Comunitat Valenciana previstos, i procedents tant dels caps de partit judicial com dels jutjats de pau.

La informació que s’està digitalitzant correspon a les quatre seccions en les quals es dividix cada registre civil, és a dir, naixements, matrimonis, defuncions i tuteles i representacions legals. El procés de bolcat de dades es fa en orde cronològic invers, és a dir, des dels més nous als més antics, amb l’objectiu de digitalitzar fins un segle arrere en aquells toms en els quals ha sigut possible gràcies a la qualitat de les inscripcions.

L’objectiu d’esta actuació de la Conselleria de Justícia i Administració Pública és permetre la implantació del nou model de Registre Civil en tota la Comunitat Valenciana. En este sentit, una vegada digitalitzats els llibres, els arxius es faciliten a l’Administració de l’Estat perquè puga posar en marxa una plataforma digital, denominada DICIREG, que crea un registre individual amb tots els documents de cada persona, i permet l’accés telemàtic i la tramitació electrònica dels expedients.

Dels 36 partits judicials de la Comunitat Valenciana, en un total de 17 ja s’ha completat al 100 % el procés de digitalització, la qual cosa ha permés instal·lar i posar en funcionament en estos la plataforma digital DICIREG i el nou model de Registre Civil.

Els partits judicials que ja tenen instal·lat al 100 % DICIREG en la província de Castelló són Castelló de la Plana i Nules. En la província de València, València, Torrent, Paterna, Moncada, Sagunt, Alzira, Sueca, Ontinyent, Quart de Poblet, Nules, Gandia i Catarroja. I en la província d’Alacant, els partits judicials d’Alacant, Orihuela, Dénia i Elx.

El Projecte de generació d’estructures de dades i imatges de llibres de registres civils en la Comunitat Valenciana compta amb una inversió de quasi 5 milions d’euros,  i s’emmarca en els projectes tractors de digitalització de l’Administració General de l’Estat del Pla de recuperació, transformació i resiliència (PRTR), Next Generation EU.

La consellera de Justícia i Administració Pública, Nuria Martínez, ha destacat que “la digitalització és la base de la modernització i de la millor prestació dels servicis públics”.

En este cas, l’objectiu és la implantació del nou model de Registre Civil, incorporant els avanços tecnològics, i amb el qual es passa de documents de paper a documents electrònics, amb la finalitat que siga més àgil i pròxim als ciutadans. Està previst que la digitalització de tots els toms finalitze en juliol de 2025.

**Nou model de Registre Civil**

El nou model de Registre Civil manté la ubicació de les oficines existents, però a més incorpora les noves tecnologies. Per a fer-ho, es crea un registre individual per a cada persona a la qual se li assigna un codi personal únic i en el qual s’inscriu de manera cronològica els fets i els actes referits a la identitat, a l’estat civil i a les altres circumstàncies de la persona. En definitiva, en una sola pàgina es trobarà tota la informació que d’eixa persona publica el Registre Civil.

Gràcies a la digitalització, els documents físics que es troben dispersos en les diferents oficines que els custodien, s’agrupen mitjançant la plataforma digital DICIREG.

Sobre esta plataforma es tramitaran els expedients per mitjans electrònics, s’inscriuran tots els fets relatius a l’estat civil de les persones que hagen d’accedir al Registre, s’organitzarà la publicitat de la informació registral en format digital i es possibilitarà l’accés telemàtic mitjançant identificació electrònica a la ciutadania.

Fecha: 19/04/2025